Pohjoismaiden neuvosto

Keskustan kansanedustaja Mikko Kärnä on ryhtynyt Pohjoismaiden neuvoston täysistunnossa Tukholmassa päivän mittaiseen ilmastolakkoon.

Kärnä jättää tänään istunnon väliin, koska tiistai-illan palkintotilaisuudessa tarjottiin pelkkää vegaaniruokaa.

Kärnä sanoo hämmästelleensä tilaisuudessa montaakin asiaa.

– Mutta se, että täällä aletaan puhdasta vegaaniruokaa tarjoamaan virkamiespäätöksellä, niin minä en tätä hyväksy, Kärnä sanoo Suomenmaalle.

Kärnän mukaan pelkän vegaaniruuan tarjoaminen loukkasi syvästi hänen arvomaailmaansa.

– Itse lähden siitä, että minulle käy kyllä kasvisvaihtoehtokin, ei siinäkään mitään. Mutta jos ruoka on vegaanista, eli siitä on poistettu kaikki eläinkunnan tuotteet, niin kyllä se on ideologinen valinta silloin. Ja se on semmoista höpötystä ja tuputusta, mikä ei meikäläiselle käy.

Kärnä aikoo laatia aloitteen, jolla Pohjoismaiden neuvosto velvoitetaan tarjoamaan tilaisuuksissaan paikallinen liha- tai kalavaihtoehto. Hänen mukaansa se on oikea ilmastoteko, ei avokadopihvin syöminen.

– Valinnanvapautta täytyy puolustaa joissakin asioissa.

Pohjoismaiden neuvoston kokous päättyy huomenna torstaina, ja Kärnä aikoo osallistua päätöspäivään ”yksinäisen yhden miehen protestinsa” jälkeen.

– Itselläkin on huomenna puheenvuoro vielä arktisesta matkailusta. Menen sen totta kai käyttämään.

Lappilaisedustaja hämmästelee myös ilmastoaktivisti Greta Thunbergia, joka ei eilen ottanut vastaan Pohjoismaiden neuvoston ympäristöpalkintoa.

Kärnän mielestä Thunbergin kieltäytyminen palkinnosta oli hämmentävää, sillä nimenomaan Pohjoismaat ovat leikanneet päästöjään eniten maailmassa.

– Thunberg on tehnyt aktivistina hyvää työtä ihmisten tietoisuuden lisäämiseksi, mutta tällainen poliittinen performanssi ei lisää hänen uskottavuuttaan. Thunberg voisi tukea Pohjoismaiden hyvää työtä ja käyttää asemaansa myös ilmastoystävällisen liharuuan puolustamiseksi, Kärnä katsoo.

Kärnän mukaan myös Pohjoismaiden neuvostossa on keskusteltu viime vuosina todella paljon ilmastoasioista ja tehty erilaisia energiaohjelmia.

– Tämä on ollut todella pitkään tämän neuvoston agendalla, ja helkkarin hyvä juttu, että on ollutkin, Kärnä kiittelee.